Plaasaanvaller se koeël slaan in Bybel vasNoeline Ferreira en Thys Pienaar nadat hul wonde met steke geheg is. Foto: Verskaf Die 82-jarige Bettie Nel is gelukkig om te leef nadat ŉ plaasaanvaller Saterdagaand ŉ skoot op haar afgevuur en die koeël haar gemis en in haar Bybel op die kassie in haar kamer vasgeslaan het. Nel was saam met haar dogter, Noeline Ferreira (61), en Ferreira se lewensmaat, Thys Pienaar (63), in die huis op die plaas in die Buhrmansdrif-omgewing buite Mahikeng in Noordwes toe die aanvallers toegeslaan het. Pienaar se dogter, Isabell Niemand, het Sondagoggend aan Maroela Media gesê sy is dankbaar haar pa, Ferreira en Nel is nie ernstig beseer nie, hoewel al drie steeds erg getraumatiseer is. Niemand vertel Pienaar en Ferreira het gister by haar en haar man gekuier en is omstreeks 17:00 huis toe. Pienaar boer al jare lank met hoenders op die plaas en Ferreira se bejaarde ma woon saam met hulle in die huis. Volgens Niemand was Pienaar en Ferreira teen 23:00 in die bed toe Pienaar die honde hoor blaf het. Die honde het egter vinnig weer ophou blaf en Pienaar het daarom nie onraad vermoed nie. “Kort daarna het my pa wakker geword toe iemand hom met die kop van ŉ piksteel oor sy kop slaan. Nog ŉ aanvaller het ŉ flits in tannie Noeline se oë geskyn en haar vermoedelik daarmee aangerand,” vertel Niemand. Die koeël is sigbaar in Bettie Nel se Bybel waar dit vasgeslaan het. Foto: Verskaf ŉ Struweling het tussen Pienaar en die vier aanvallers in die kamer ontstaan en Nel het vanuit haar slaapkamer die rumoer gehoor. Volgens Niemand het Nel gaan ondersoek instel en haar in nog twee aanvallers in die gang vasgeloop. Sy het ŉ beeldjie na hulle gegooi en een van die aanvallers het ŉ skoot in haar rigting afgevuur, maar die koeël het haar gemis en in haar Bybel vasgeslaan wat op ŉ kassie in haar kamer gelê het. Die aanvallers het daarna met Ferreira se pistool en drie selfone op die vlug geslaan. Nel het vir Niemand gebel en sy het hulle onmiddellik te hulp gesnel. Sy vertel spore het daarop gedui dat die ses aanvallers in ŉ voertuig van die toneel gevlug het. Pienaar en Ferreira moes albei steke in die wonde aan hul koppe kry. “Tannie Noeline se wonde is voor op haar voorkop en my pa se wonde is oral op sy kop – aan die bokant van sy kop, sy ore, sy wange. Hy het klomp stukkende plekke op sy knieë en sy arms is blou, maar dié beserings is nie so erg soos die kopbeserings nie,” sê Niemand. Niemand en Pienaar was Sondagoggend by hul plaaslike dominee om berading te ontvang. Maroela Media wag op kommentaar van die polisie.